สรุปภาวะตลาดต่างประเทศ ประจำวันที่ 29 ก.ค. 2562
สรุปภาวะตลาดต่างประเทศ ประจำวันที่ 29 ก.ค. 2562
สรุปภาวะตลาดต่างประเทศ ประจำวันที่ 29 ก.ค. 2562
30 ก.ค. 2562

ดัชนีดาวโจนส์ตลาดหุ้นนิวยอร์กปิดบวกเล็กน้อยเมื่อคืนนี้ (29 ก.ค.) ท่ามกลางการซื้อขายที่ซบเซา เนื่องจากนักลงทุนระมัดระวังการซื้อขายก่อนที่จะทราบผลการประชุมนโยบายการเงินของธนาคารกลางสหรัฐ (เฟด) ในวันพุธนี้ตามเวลาสหรัฐ ขณะเดียวกันนักลงทุนรอดูการรายงานผลประกอบการของบริษัทเทคโนโลยีรายใหญ่ ซึ่งรวมถึงบริษัท แอปเปิ้ล อิงค์ และการเจรจาการค้าระหว่างสหรัฐและจีนซึ่งจะมีขึ้นในสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 27,221.35 จุด เพิ่มขึ้น 28.90 จุด หรือ +0.11% ขณะที่ดัชนี S&amp;P500 ปิดที่ 3,020.97 จุด ลดลง 4.89 จุด หรือ -0.16% และดัชนี Nasdaq ปิดที่ 8,293.33 จุด ลดลง 36.88 จุด หรือ -0.44%
 
ตลาดหุ้นยุโรปปิดปรับตัวขึ้นเมื่อคืนนี้ (29 ก.ค.) เนื่องจากนักลงทุนพากันเข้าซื้อหุ้นอังกฤษ ขณะที่เงินปอนด์อ่อนค่าลง และข่าวเกี่ยวกับการควบกิจการช่วยหนุนตลาดด้วย
ดัชนี Stoxx Europe 600 บวก 0.03% ปิดที่ 390.85 จุด
ดัชนี FTSE 100 ตลาดหุ้นลอนดอนปิดที่ 7,686.61 จุด เพิ่มขึ้น 137.55 จุด หรือ +1.82% ขณะที่ ดัชนี CAC-40 ตลาดหุ้นฝรั่งเศสปิดที่ 5,601.10 จุด ลดลง 8.94 จุด หรือ -0.16% และ ดัชนี DAX ตลาดหุ้นเยอรมันปิดที่ 12,417.47 จุด ลดลง 2.43 จุด หรือ -0.02%
 
ตลาดหุ้นลอนดอนปิดปรับตัวขึ้นเมื่อคืนนี้ (29 ก.ค.) โดยบวกขึ้นมากที่สุดในรอบ 6 เดือน หลังเงินปอนด์ร่วงลงจากความวิตกที่ว่า อังกฤษจะถอนตัวออกจากสหภาพยุโรป (Brexit) แบบไร้ข้อตกลง นอกจากนี้ รายงานข่าวเกี่ยวกับการควบรวมกิจการได้ช่วยหนุนตลาดด้วย
ดัชนี FTSE 100 ตลาดหุ้นลอนดอนปิดที่ 7,686.61 จุด เพิ่มขึ้น 137.55 จุด หรือ +1.82%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (29 ก.ค.) โดยได้ปัจจัยหนุนจากการคาดการณ์ที่ว่า ธนาคารกลางสหรัฐ (เฟด) จะปรับลดอัตราดอกเบี้ยในการประชุมสัปดาห์นี้ ขณะเดียวกันนักลงทุนจับตาการเจรจาการค้าระหว่างสหรัฐกับจีน รวมถึงสถานการณ์ในตะวันออกกลางที่ยังคงตึงเครียด และตัวเลขสต็อกน้ำมันดิบประจำสัปดาห์ของสหรัฐ
สัญญาน้ำมันดิบ WTI ส่งมอบเดือนก.ย. เพิ่มขึ้น 67 เซนต์ หรือ 1.2% ปิดที่ 56.87 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 25 เซนต์ หรือประมาณ 0.5% ปิดที่ 63.71 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (29 ก.ค.) เนื่องจากนักลงทุนยังคงขานรับกระแสคาดการณ์ที่ว่า ธนาคารกลางสหรัฐ (เฟด) จะปรับลดอัตราดอกเบี้ยในการประชุมสัปดาห์นี้ อย่างไรก็ดี สัญญาทองคำขยับขึ้นเพียงเล็กน้อยเท่านั้น เนื่องจากการแข็งค่าของสกุลเงินดอลลาร์ได้สกัดแรงบวกในตลาด
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 1.1 ดอลลาร์ หรือ 0.08% ปิดที่ 1,420.4 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 4.3 เซนต์ หรือ 0.26% ปิดที่ 16.440 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 14.1 ดอลลาร์ หรือ 1.62% ปิดที่ 881.9 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 22.80 ดอลลาร์ หรือ 1.5% ปิดที่ 1,553.40 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับเงินเยน ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 ก.ค.) ก่อนที่นักลงทุนจะทราบผลการประชุมนโยบายการเงินของธนาคารกลางสหรัฐ (เฟด) ในวันพุธนี้ตามเวลาสหรัฐ ขณะที่เงินปอนด์ร่วงลง เนื่องจากความกังวลเกี่ยวกับการถอนตัวของอังกฤษออกจากสหภาพยุโรป (Brexit) แบบไร้ข้อตกลง
ดอลลาร์สหรัฐแข็งค่าเมื่อเทียบกับเงินเยน ที่ระดับ 108.80 เยน จากระดับ 108.70 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9915 ฟรังก์ จากระดับ 0.9942 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3162 ดอลลาร์แคนาดา จากระดับ 1.3172 ดอลลาร์แคนาดา
เงินปอนด์อ่อนค่าลงเมื่อเทียบกับดอลลาร์สหรัฐ ที่ระดับ 1.2223 ดอลลาร์ จากระดับ 1.2383 ดอลลาร์ ขณะที่ยูโรแข็งค่าขึ้นแตะที่ระดับ 1.1146 ดอลลาร์ จากระดับ 1.1126 ดอลลาร์ ส่วนดอลลาร์ออสเตรเลียอ่อนค่าลงแตะที่ระดับ 0.6901 ดอลลาร์สหรัฐ จากระดับ 0.6906 ดอลลาร์หรัฐ